Diari Oficial de la Generalitat Valenciana


Sumari del DOGV 7687, del 29-12-2015 (2015/10424)

ORDRE 28/2015, de 23 de desembre, de la Conselleria d'Educació, Investigació, Cultura i Esport, per la qual es convoca la concessió de beques per a la realització de pràctiques professionals en matèria de documentació a les dependències de la Subdirecció General de Política Lingüística i Gestió del Multilingüisme i s'aproven les bases reguladores.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7687

Data del DOGV
:   29-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10911


Data del document
:   23-12-2015

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

ORDRE 28/2015, de 23 de desembre, de la Conselleria d'Educació, Investigació, Cultura i Esport, per la qual es convoca la concessió de beques per a la realització de pràctiques professionals en matèria de documentació a les dependències de la Subdirecció General de Política Lingüística i Gestió del Multilingüisme i s'aproven les bases reguladores. [2015/10826]  
Preàmbul  
Primer. Objecte  
Segon. Bases  
Tercer. Import  
Quart. Règim normatiu europeu  
Disposició final primera. Desplegament.  
Disposició final segona. Entrada en vigor  
Disposició final tercera. Recursos  
Annex I. Bases reguladores  
Base primera. Objecte  
Base segona. Nombre de beques i lloc de destinació dels beneficiaris  
Base tercera. Requisits que han de tindre els sol·licitants  
Base quarta. Duració de la beca i pròrroga  
Base cinquena. Dotació econòmica individual i pagament de la beca  
Base sisena. Termini, lloc i forma de presentació de les sol·licituds  
Base setena. Comissió avaluadora i procés de selecció  
Base huitena. Barem per a avaluar els mèrits personals  
Base novena. Termini de resolució i notificació. Òrgan competent per a l'ordenació, instrucció i resolució del procediment  
Base deu. Drets i obligacions de la persona beneficiària  
Base onze. Obligacions de l'entitat concedent  
Base dotze. Situacions de la persona beneficiària de la beca i règim d'incompatibilitats  
Base tretze. Facultats d'interpretació i incidències  
Base catorze. Pèrdua del dret al cobrament i reintegrament  
  
  
PREÀMBUL  
  
La Generalitat, en el marc de la política dirigida a la integració, millora i especialització de llicenciats o graduats i diplomats, convoca beques perquè llicenciats en Documentació, diplomats en Biblioteconomia i Documentació i tècnics especialistes en Biblioteconomia, Arxivística i Documentació (M. N. III) realitzen pràctiques professionals en l'àrea de treball de la documentació.  
Per això, en virtut del que s'exposa i fent ús de les facultats que em confereix l'article 160.2 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions, l'article 28 de la Llei del Consell, l'article 7.3 del Decret 132/2009, de 4 de setembre, del Consell, pel qual es regula la concessió de beques en relació amb el que s'estableix en el Reglament orgànic i funcional de la Conselleria d'Educació, Investigació, Cultura i Esport vigent, aprovat per mitjà del Decret 155/2015, de 18 de setembre, del Consell, l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009, l'article 3.3 de la Llei 38/2003, de 17 de novembre, General de Subvencions, el Reglament General de Subvencions, aprovat pel Reial Decret 887/2006, de 21 de juliol; vistos els informes de l- Advocacia de la Generalitat d'11de gener de 2015, el de la Intervenció Delegada de 19 de maig de 2015, oït el Consell Jurídic Consultiu de la Comunitat Valenciana; vista la proposta del director general de Política Lingüística i Gestió del Multilingüisme de data 26 d'octubre de 2015 i conforme amb aquesta,  
  
  
ORDENE  
  
Article 1. Objecte  
Convocar la concessió, en règim de concurrència competitiva, de dos beques per a completar la formació de titulats en matèria de documentació, per mitjà de la realització de pràctiques professionals en dependències de la Subdirecció General de Política Lingüística i Gestió del Multilingüisme.  
  
Article 2. Bases  
Aprovar les bases, que s'adjunten com a annex d'aquesta ordre, per les quals es regeix aquesta convocatòria.  
  
Article 3. Import  
L'import global màxim destinat a la concessió de les beques que es convoquen per mitjà d'aquesta ordre serà de 25.330,00 euros, i serà finançat a càrrec de la línia T3169000, aplicació pressupostària 92.25.43.297.04 o equivalent del capítol IV, de l'estat de despeses del pressupost de la Generalitat per als anys 2015 i 2016. L'import màxim per a l'any 2015 és de 12.418,68 euros i la resta estarà condicionat a l'existència de crèdit adequat i suficient en el pressupost de la Generalitat de l'any 2016.  
  
DISPOSICIÓ ADDICIONAL  
  
Única. Règim normatiu europeu  
Atés el caràcter d'aquestes ajudes i el fet que van dirigides a un col·lectiu que no exerceix cap activitat econòmica, aquestes beques, per la mateixa naturalesa dels beneficiaris a qui van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i no és, per tant, obligatòria la notificació a la Comissió Europea, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
DISPOSICIONS FINALS  
  
Primera. Desplegament  
Es delega en el director general de Política Lingüística i Gestió del Multilingüisme la facultat de concedir les beques i se l'autoritza perquè dicte les resolucions necessàries per a l'execució d'aquesta ordre.  
  
  
Segona. Entrada en vigor  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
  
Tercera. Recursos  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, aquest acte, que posa fi a la via administrativa, podrà ser objecte de recurs potestativament en reposició o bé es podrà plantejar directament un recurs contenciós administratiu, en el termini i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació, Investigació, Cultura i Esport, en el termini d'un mes des de l'endemà de la publicació de l'acte.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptador des de l'endemà de la publicació de l'acte.  
  
València, 23 de desembre de 2015  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX  
  
Bases de la convocatòria per a la concessió de dos beques per a completar la formació de titulats en matèria de documentació, per mitjà de la realització de pràctiques professionals a les dependències de la Subdirecció General de Política Lingüística i Gestió del Multilingüisme.  
  
Primera. Objecte  
Les beques que es regulen en aquestes bases tenen com a objecte completar i desenvolupar la formació acadèmica de joves titulats en Biblioteconomia i Documentació, a través de la realització de pràctiques professionals, en les tasques relacionades amb aquesta titulació que siguen adequades per a adquirir formació complementària i especialització.  
  
Segona. Nombre de beques i lloc de destinació dels beneficiaris  
Es convoquen dos beques i les pràctiques es faran a la Subdirecció General de Política Lingüística i Gestió del Multilingüisme de la Direcció General de Política Lingüística i Gestió del Multilingüisme.  
  
Tercera. Requisits que han de tindre els sol·licitants  
1. Les persones que sol·liciten participar en la convocatòria hauran de posseir els requisits que s'assenyalen a continuació en la data de finalització del termini de presentació de sol·licituds:  
a) No ser major de 35 anys.  
b) Estar en possessió del títol de graduat o llicenciat en Biblioteconomia i Documentació o del títol universitari oficial de grau equivalent d'acord amb els plans d'estudi vigents o titulats superiors amb el mòdul de nivell III de Tècnic Especialista en Biblioteconomia, Arxivística i Documentació (M. N. III), o titulació equivalent, expedit o homologat per les autoritats espanyoles corresponents, i que no hagen passat més de cinc anys des que el va obtindre.  
c) Estar en possessió del nivell mitjà de valencià expedit per la Junta Qualificadora de Coneixements de Valencià (C1).  
d) No haver sigut beneficiari de beques de pràctiques professionals en la Generalitat per un període igual o superior a 36 mesos. De conformitat amb el que estableix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el termini esmentat començarà a computar-se a partir de l'entrada en vigor d'aquesta norma (09.09.2009).  
e) No estar sotmés a les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.  
2. No podran optar a aquestes beques les persones que en el moment de publicar-se la convocatòria ja estiguen gaudint d'una beca de pràctiques professionals en la Generalitat, llevat que concórreguen a la mateixa beca de què estan gaudint o que queden menys de dos mesos perquè finalitze.  
  
Quarta. Duració de la beca i pròrroga  
1. El període de duració de les beques serà de 12 mesos des de la data que s'indique en la resolució de concessió, que serà publicada en el Diari Oficial de la Comunitat Valenciana, i quedaran condicionats els mesos que falten per a completar aquest període, que correspondrà a l'any 2016, al fet que hi haja consignació pressupostària suficient en aquest exercici.  
2. El període de duració podrà prorrogar-se sense necessitat d'una nova convocatòria per un període màxim de 12 mesos addicionals, sempre que hi haja la disponibilitat pressupostària en els pressupostos de la Generalitat de 2016 i 2017 i l'exercici de l'activitat que s'estiga efectuant així ho requerisca o aconselle.  
  
Cinquena. Dotació econòmica individual i pagament de la beca  
1. La dotació econòmica de cada una de les beques serà de mil (1.000) euros mensuals bruts, segons la Resolució d'1 de novembre de 2009, del conseller d'Economia, Hisenda i Ocupació, que es pagaran a càrrec del capítol IV, línia T3169, del programa 422.50, del pressupost de la Generalitat per a l'any 2015 i, sempre que hi haja dotació en la línia pressupostària corresponent, del pressupost de 2016.  
Sobre aquest import caldrà practicar la retenció corresponent a compte de l'Impost sobre la Renda de les Persones Físiques, i també la cotització corresponent a la Seguretat Social en els termes establits en el Reial Decret 1493/2011, de 24 d'octubre, i les altres que, si pertoca, puguen correspondre.  
2. En cas de pròrroga de les beques, en el segon període la quantia procedent serà la que resulte aplicable, d'acord amb la resolució a què es refereix l'article 17.1 del Decret 132/2009, de 4 de setembre, del Consell, pel qual es regula la concessió de beques que estiga vigent en aquest període.  
3. Les quantitats abonades no tindran en cap cas el caràcter de salari o retribució, sinó d'ajuda econòmica per a les despeses que la beca comporta.  
4. Durant el període de vigència de la beca i perquè la quantia de l'ajuda concedida no es veja indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora responsables de la formació, es consideren necessaris o convenients als propòsits d'aquesta. En aquest cas, les despeses mencionades els seran rescabalades en els termes que per al personal de la Generalitat i l'adscrit funcionalment al seu servei estableix el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris.  
  
L'aplicació d'aquesta normativa es referirà únicament als conceptes i a les quanties que hagen de ser rescabalats, sense que això implique una modificació en la relació jurídica del becari amb l'Administració.  
5. L'import de les beques s'abonarà mensualment, després de la certificació de la Subdirecció General de Política Lingüística i Gestió del Multilingüisme de la Direcció General de Política Lingüística i Gestió del Multilingüisme, o del cap del servei on els becaris facen les pràctiques, en la qual es faça constar que s'ha realitzat el treball d'acord amb la finalitat que justifica la concessió de la beca.  
  
Sisena. Termini, lloc i forma de presentació de les sol·licituds  
1. El termini de presentació de sol·licituds serà de 15 dies hàbils, comptadors a partir de l'endemà de la publicació d'aquesta convocatòria en el Diari Oficial de la Comunitat Valenciana.  
2. Les persones aspirants a obtindre una beca presentaran, exclusivament per via electrònica, la sol·licitud dirigida a la Subdirecció General de Política Lingüística i Gestió del Multilingüisme de la Direcció General de Política Lingüística i Gestió del Multilingüisme. Completaran el currículum de forma íntegra segons els models normalitzats que estaran accessibles en la seu electrònica de la Generalitat, www.gva.es, omplint els formularis disponibles, a fi de poder obtindre l'autobaremació inicial dels mèrits adduïts en el currículum, que es calcularà de manera automàtica a partir de la informació aportada en aquest.  
  
3. El formulari de sol·licitud incorpora una declaració responsable per mitjà de la qual el sol·licitant manifesta, sota la seua responsabilitat, que totes les dades incloses en la sol·licitud i en el currículum que adjunta són verídiques i que posseeix la documentació que així ho acredita i queda en disposició de la Generalitat per a la comprovació, el control i la inspecció posterior que es consideren oportuns.  
Segons el que disposa l'article 71 bis de la Llei 30/1992, la inexactitud, falsedat o omissió, de caràcter essencial, en qualsevol dada o manifestació de la declaració responsable esmentada, i també la falta d'acreditació dels requisits exigits, determinaran la impossibilitat de continuar amb l'exercici del dret o activitat afectada des del moment que es tinga constància d'aquestos fets.  
4. De conformitat amb l'article 15.1 del Decret 132/2009, de 4 de setembre, del Consell, pel qual es regula la concessió de beques, el model normalitzat de sol·licitud inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol, i en aquest cas el sol·licitant no haurà d'aportar els certificats corresponents.  
5. Així mateix, el formulari conté una indicació del fet que les dades de caràcter personal que conté podran ser incloses en un fitxer per al seu tractament pel titular que n'és responsable, fent ús de les funcions pròpies que tinga atribuïdes i en l'àmbit de les seues competències.  
  
Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de 13 de desembre, de protecció de dades de caràcter personal.  
  
6. Per a poder fer la presentació electrònicament, el sol·licitant haurà de disposar de firma electrònica, per mitjà de la certificació reconeguda per a ciutadans emesa per l'Agència de Tecnologia i Certificació Electrònica (www.accv.es) o del DNI electrònic.  
7. La presentació de la sol·licitud en el registre electrònic es podrà acreditar per mitjà del rebut expedit per aquest de manera automàtica. A aquest efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic.  
La Generalitat garanteix que la data i l'hora assignada en el rebut és l'hora oficial que estableix el Reial Institut i Observatori de l'Armada.  
  
La recepció en dia inhàbil a la unitat corresponent s'entén efectuada el primer dia hàbil següent. Es consideren inhàbils els que tinguen la condició de festes oficials a la Comunitat Valenciana.  
8. La presentació de la sol·licitud per a optar a aquestes beques implicarà l'acceptació per la persona sol·licitant de les bases d'aquesta convocatòria.  
9. A fi de reduir càrregues administratives als interessats, amb la sol·licitud i el currículum no s'adjuntarà cap documentació.  
10. Quan es faça públic el resultat de l'autobaremació inicial dels mèrits detallats en el currículum, i en vista d'això, la comissió avaluadora assenyalarà també el nombre de sol·licitants que hauran de presentar la documentació acreditativa dels mèrits mencionats, i també el termini per a això. Aquesta documentació és la següent:  
a) Titulació homologada a Espanya.  
b) Expedient acadèmic compulsat amb la nota mitjana oficial.  
c) Documentació acreditativa de tots els mèrits al·legats en el currículum.  
d) Documentació que acredite trobar-se en algun dels supòsits establits en l'apartat 2 de la base huitena, que determinen la preferència de la concessió de la beca en cas d'empat en la valoració.  
  
Tots els documents seran originals o fotocòpies compulsades.  
11. La comissió avaluadora, en vista de la documentació acreditativa, comprovarà els mèrits aportats i podrà ajustar la seua baremació atenent els criteris especificats en aquesta convocatòria. Si els mèrits no han sigut suficientment acreditats la comissió avaluadora haurà de requerir als sol·licitants l'acreditació d'aquestos. En el cas que no els acredite en el termini establit, els mèrits no seran tinguts en compte a l'efecte de valorar-los.   
El compliment temporal dels mèrits s'entendrà referit a la data de finalització del termini de presentació de sol·licituds.  
12. Si en qualsevol moment del procés la comissió avaluadora corresponent coneix que algun dels sol·licitants no posseeix la totalitat dels requisits exigits, haurà de requerir-li l'acreditació d'estos requisits. En el cas que no els acredite en el termini que s'establisca en cada convocatòria, quedarà exclòs del procés, amb la indicació prèvia de les inexactituds o falsedats formulades pel sol·licitant.  
  
  
Setena. Comissió avaluadora i procés de selecció  
1. Per a l'examen de les sol·licituds de beca i l'elaboració de les propostes oportunes es constituirà una comissió avaluadora, que estarà formada per:  
- La persona titular de la Subdirecció General de Política Lingüística i Gestió del Multilingüisme de la Direcció General de Política Lingüística i Gestió del Multilingüisme, o la persona que es designe per a substituir-la, que exercirà la presidència de la comissió avaluadora.  
- La persona titular del Servei de Planificació i Estudis de la Subdirecció General de Política Lingüística i Gestió del Multilingüisme, o la persona que es designe per a substituir-la.  
- La persona titular del Servei d'Acreditació i Assessorament de la Subdirecció General de Política Lingüística i Gestió del Multilingüisme, o la persona que es designe per a substituir-la.  
  
- La persona titular de la Secció d'Ús Social del Valencià, del Servei d'Estudis i Planificació, o la persona que es designe per a substituir-la.  
  
- Una persona tècnica de la Subdirecció General de Política Lingüística i Gestió del Multilingüisme.  
- Una persona funcionària de la Subdirecció General de Política Lingüística i Gestió del Multilingüisme, amb veu i sense vot, que exercirà la secretaria de la comissió avaluadora.  
2. Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.  
3. La comissió adaptarà el seu funcionament al que estableixen la convocatòria i la Llei de Règim Jurídic de les Administracions Públiques i del Procediment Administratiu Comú, pel que fa a la composició i al funcionament dels òrgans col·legiats, prendrà els seus acords per majoria simple i estendrà actes de les sessions que realitze i dels acords que adopte.  
4. La comissió avaluadora es reunirà dins dels 20 dies hàbils següents a la finalització del termini de presentació de sol·licituds. La selecció de tots els becaris s'ordenarà provisionalment d'acord amb la puntuació obtinguda en l'autobaremació inicial, que s'obtindrà automàticament quan els sol·licitants òmpliguen el currículum.  
5. Aquesta llista provisional es publicarà durant 10 dies hàbils en la seu electrònica o portal institucional de la Generalitat en internet, www.gva.es, i en la pàgina web de la Subdirecció General de Política Lingüística i Gestió del Multilingüisme, www.cece.gva.es/polin, termini en què podran efectuar-se les al·legacions pertinents, que es dirigiran a la comissió avaluadora.  
Tant aquesta com les publicacions successives s'efectuaran en el mitjà mencionat.  
6. En la publicació mencionada de la llista provisional de tots els aspirants amb la puntuació obtinguda per l'autobaremació inicial, la comissió avaluadora indicarà el nombre dels que hauran de presentar la documentació requerida en l'apartat 10 de la base sisena d'aquesta convocatòria perquè se'n faça la comprovació i baremació definitiva, i se'ls indicarà que si no ho fan se'ls tindrà per desistits de la seua sol·licitud.  
7. Després de feta aquesta baremació definitiva, la comissió avaluadora publicarà la llista de les puntuacions i atorgarà un termini de 10 dies hàbils per a al·legacions. En el mateix acte seran citats a la prova/entrevista que es convocarà a aquest efecte.  
8. Després d'aquest procés, la comissió avaluadora publicarà la llista definitiva amb les puntuacions totals obtingudes i es donarà un nou termini de 10 dies hàbils per a al·legacions.  
9. Una vegada finalitzat aquest termini, la comissió avaluadora elaborarà una proposta de resolució que contindrà la relació de beneficiaris i beneficiàries, i també una borsa de reserva constituïda pels aspirants que, després d'haver superat totes les fases de la convocatòria, no resulten adjudicataris de les beques, prioritzada per ordre de puntuació per a cobrir les vacants que puguen sorgir durant el període de gaudi. Així mateix, s'inclourà, si pertoca, una relació dels aspirants les sol·licituds dels quals hagen sigut desestimades, en la qual s'indicaran les causes que n'han motivat la denegació.  
  
Huitena. Barem per a avaluar els mèrits personals  
1. En la convocatòria regulada per aquestes bases seran tinguts en compte els criteris de valoració següents amb la ponderació que s'estableix:  
  
A. Expedient acadèmic: en aquest apartat, la valoració màxima serà de 13,50 punts. S'inclouen els aspectes de valoració següents:  
A.1. La puntuació assignada a l'expedient acadèmic coincidirà amb la nota mitjana ponderada, que donarà lloc a una valoració entre 5 i 10 punts.  
Quan la ponderació estiga feta amb una puntuació 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, amb què s'estableixen les directrius generals comunes dels plans d'estudis dels títols universitaris de caràcter oficial.  
A.2. Altres títols acadèmics oficials que no constituïsquen un requisit per a la concessió. En aquest subapartat la puntuació màxima serà de 3 punts:  
- Doctor: 2 punts.  
- Altres llicenciatures o graus: 1 punt.  
A.3. La llicenciatura o grau en Documentació es valorarà en 0,50 punts.  
  
B. Coneixements de valencià. La puntuació màxima serà de 2,5 punts.  
B.1. Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent:  
- Superior: 1,00 punt.  
- Capacitació tècnica Correcció de Textos: 0,50 punts.  
- Capacitació tècnica Llenguatge en els Mitjans de comunicació: 0,50 punts.  
- Capacitació tècnica Llenguatge Administratiu: 0,50 punts.  
  
C. Coneixement d'idiomes de la Unió Europea. La puntuació màxima que es podrà obtindre per al conjunt dels idiomes i cursos acreditats serà d'1 punt.  
Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.  
Es valorarà cada nivell superat, d'acord amb el Marc Comú Europeu de Referència per a les Llengües, A-1, A-2, B-1, B-2, C-1, amb 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat, de conformitat amb el que estableix el Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres. En el cas que el coneixement d'un idioma s'acredite per títol universitari i haja sigut valorat en l'apartat A.2 no es podrà computar també en aquest apartat. En cap cas es puntuaran en aquest subapartat els cursos de valencià.  
  
D. Coneixements addicionals  
D.1. Experiència professional relacionada directament amb l'objecte de la beca, fins a 2 punts, i es computarà 0,10 per cada mes complet treballat.  
D.2. Cursos de formació directament relacionats amb l'objecte de la beca, fins a un màxim de 4 punts.  
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:  
a) De 200 o més hores, 3,00 punts.  
b) De 100 o més hores, 2,00 punts.  
c) De 75 o més hores, 1,50 punts.  
d) De 50 o més hores, 1,00 punt.  
e) De 25 o més hores, 0,50 punts.  
f) De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts.  
En cap cas es puntuaran en aquest apartat els cursos de valencià i d'idiomes.  
  
E. Altres mèrits  
En aquest apartat la puntuació màxima serà de 2 punts.  
- Títol de màster universitari, directament relacionat amb l'objecte de la beca, que complisca els requisits de l'article 15 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials: 1 punt.  
- Es valorarà fins a un màxim d'1 punt el coneixement d'aplicacions informàtiques d'anàlisi documental.  
  
F. Entrevista  
Es realitzarà una entrevista que es valorarà amb un màxim de 7 punts.  
La no-presentació a l'entrevista comportarà l'exclusió de la convocatòria.  
  
2. En cas d'empat es resoldrà, per aquest ordre, a favor de la persona que en el moment de presentació de sol·licituds haja acreditat el reconeixement de l'òrgan competent de tindre una discapacitat, ser víctima de violència de gènere o d'accions terroristes.  
  
Novena. Termini de resolució i notificació. Òrgan competent per a l'ordenació, instrucció i resolució del procediment  
1. El termini màxim per a dictar i notificar la resolució sobre les sol·licituds formulades serà de tres mesos comptadors des de l'endemà de la publicació d'aquesta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.  
2. En el cas que transcórrega el termini establit sense que s'haja dictat i notificat una resolució expressa, les persones interessades podran entendre desestimades les seues sol·licituds per silenci administratiu, de conformitat amb el que estableix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.  
3. La resolució de concessió serà dictada, per delegació, pel director general de Política Lingüística i Gestió del Multilingüisme i es publicarà en el Diari Oficial de la Comunitat Valenciana.  
4. La publicació d'aquesta resolució produirà l'efecte de notificació a les persones interessades, d'acord amb el que disposen els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en internet, www.gva.es, i en la pàgina web www.cece.gva.es/polin.  
  
  
Desena. Drets i obligacions de la persona beneficiària  
1. El becari o becària haurà d'estar al corrent del compliment de les seues obligacions tributàries i amb la Seguretat Social, tot això amb anterioritat a dictar-se la proposta de resolució de concessió de la beca, de conformitat amb el que estableix l'article 14.1.e de la Llei 38/2003, General de Subvencions, i a aquest efecte autoritza expressament l'Administració perquè ho obtinga de manera directa en subscriure el model de sol·licitud.  
2. La persona beneficiària de la beca està obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi i a guardar el secret degut i la confidencialitat dels assumptes en què intervinga, i també a complir les obligacions establides tant en l'article 14 de la Llei General de Subvencions com en la mateixa convocatòria.  
  
3. La persona beneficiària està obligada a acceptar la concessió de la beca i a renunciar a qualsevol altra beca coetània de què gaudisca.  
4. Per mitjà de l'acceptació de les bases de la convocatòria, els becaris cedeixen gratuïtament i de forma indefinida els resultats que s'obtinguen com a conseqüència del desenvolupament de les beques, i també la memòria final, si pertoca, a l'entitat concedent de la beca, que es reserva el dret de publicar-los i utilitzar-los, llevat que les bases de la convocatòria, raonadament, o la normativa aplicable en determinades matèries disposen una altra cosa.  
5. Després d'haver finalitzat el termini de duració de la beca, i amb l'informe favorable del tutor o tutora, s'expedirà el certificat d'aptitud i aprofitament corresponent a favor del becari o becària.  
6. Durant el període de gaudi de la beca, la persona beneficiària haurà d'exercir les pràctiques amb un horari màxim de 30 hores setmanals, que es distribuiran de la manera en què ho organitze el tutor o tutora de l'òrgan que exerceix la tutela.  
  
Onzena. Obligacions de l'entitat concedent  
Són obligacions de la Conselleria d'Educació, Investigació, Cultura i Esport en relació amb les beques concedides d'acord amb aquestes bases:  
a) Proporcionar el suport necessari i facilitar la utilització dels mitjans, instruments i equips que resulten necessaris per l'exercici normal de l'activitat objecte d'aquesta beca.  
b) Designar un tutor o tutora que coordinarà i orientarà les activitats que han de realitzar els becaris, assignarà les funcions que han de realitzar en el curs de les seues pràctiques, farà el seguiment i suport necessari, resoldrà els dubtes que puguen sorgir i n'avaluarà l'aprofitament.  
c) Vetlar pel desenvolupament adequat del programa de formació.  
d) Expedir el certificat d'aptitud i aprofitament corresponent a favor del becari o becària, després de la finalització del termini de la beca i després de l'informe favorable del tutor o tutora.  
  
Dotzena. Situacions de la persona beneficiària de la beca i règim d'incompatibilitats  
1. Quan el beneficiari o la beneficiària de la beca siga un empleat de la Generalitat, quedarà en la situació administrativa que corresponga, d'acord amb la normativa corresponent en matèria de funció pública.  
  
2. Quan el beneficiari no mantinga cap relació amb la Generalitat, la concessió i l'aprofitament de la beca no implicarà cap vinculació laboral o administrativa amb el departament o l'entitat de la Generalitat que ho atorgue.  
3. Les beques objecte d'aquesta convocatòria són incompatibles amb l'exercici de qualsevol altra beca o ajuda, i també amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del desenvolupament normal d'aquesta.  
  
Tretzena. Facultats d'interpretació i incidències  
1. El director general de Política Lingüística i Gestió del Multilingüisme resoldrà, per delegació del conseller, tant els dubtes com els conflictes que puguen plantejar els becaris i les becàries en l'exercici de la seua funció, o les unitats administratives que els tutelen. Alhora, resoldrà les incidències que es produïsquen durant el període de gaudi de les beques amb audiència prèvia de l'interessat.  
2. La renúncia a la beca suposarà la pèrdua de tots els drets inherents a aquesta i, per tant, el seu import deixarà de percebre's a partir d'aquest moment.  
3. En cas de produir-se alguna renúncia a la beca concedida, el director general de Política Lingüística i Gestió del Multilingüisme procedirà a cobrir les vacants que es puguen produir, i per a això se servirà de la borsa de reserva que resulte del procediment de selecció prèviament efectuat i en l'ordre establit en aquesta.  
4. En els supòsits en què per raó de part, adopció o acollida s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
  
Catorzena. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions i en l'article 172 de la Llei 1/2015, d'Hisenda Pública, del Sector Públic Instrumental i de Subvencions.  
  
2. Serà procedent el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, i també en els casos següents:  
a) Quan es destine la quantitat percebuda a altres fins diferents al fi de l'ajuda.  
b) Quan s'incórrega en algun dels casos d'incompatibilitat de la beca establits en la base dotze.  
3. En la tramitació dels procediments es garantirà en tot cas el dret d'audiència a la persona interessada.